
PËR DISA SHTESA DHE NDRYSHIME NË LIGJIN NR. 64/2014, “PËR PUSHTETET 
DHE AUTORITETET E DREJTIMIT E TË KOMANDIMIT TË FORCAVE 
TË ARMATOSURA TË REPUBLIKËS SË SHQIPËRISË”, I NDRYSHUAR

Në mbështetje të neneve 78, 83, pika 1, dhe 169, pika 4, të Kushtetutës, me propozimin e Këshillit të Ministrave, 

KUVENDI

I REPUBLIKËS SË SHQIPËRISË

VENDOSI:

Në ligjin nr. 64/2014 “Për pushtetet dhe autoritetet e drejtimit e të komandimit të Forcave të Armatosura të Republikës së Shqipërisë”, i ndryshuar, bëhen këto shtesa dhe ndryshime:

Neni 1

Pas pikës 12 të nenit 6 shtohen pikat 12/1 dhe 12/2 me këtë përmbajtje: 
“12/1. “Plani i vendosjes dhe përhapjes i Forcave të Armatosura” është plani me karakter strategjik, në të cilin përcaktohen vendndodhja e zonave dhe objekteve, ku kryejnë aktivitetin e tyre ditor për punë, jetesë, stërvitje, përgatitje për operacione, përkujdesje, si dhe marrin mbështetje logjistike dhe administrative Forcat e Armatosura në territorin e Republikës së Shqipërisë.”. 
12/2. “Pronat jashtë planit të vendosjes dhe përhapjes së Forcave të Armatosura” janë ato pasuri të paluajtshme shtetërore, që janë në përgjegjësi administrimi të Ministrisë së Mbrojtjes ose të një personi tjetër juridik, të krijuar sipas formave të parashikuara nga ligji, pranë Ministrisë së Mbrojtjes dhe që nuk janë pjesë të planit të vendosjes dhe përhapjes së Forcave të Armatosura.”.

Neni 2

Në titullin e nenit 7 fjala “strategjik” zëvendësohet me fjalët “të Forcave të Armatosura të Republikës së Shqipërisë”.

Neni 3

Pas shkronjës “i” të nenit 11 shtohet shkronja “j” me këtë përmbajtje:
 “j) përcakton rregullat e bashkëpunimit ndërmjet Ministrisë së Mbrojtjes dhe institucioneve të tjera shtetërore në angazhimin e strukturave, mjeteve dhe pajisjeve të Forcave të Armatosura të Republikës së Shqipërisë.”.

Neni 4

Në nenin 13 bëhen ndryshimet dhe shtesat e mëposhtme:
1. Shkronja “h” e pikës 2 ndryshohet si më poshtë:
“h) emëron, liron ose shkarkon nga detyra oficerët aktivë të Ministrisë së Mbrojtjes dhe të strukturave të varësisë së drejtpërdrejtë të Ministrisë së Mbrojtjes dhe oficerët me gradën “nënkolonel/kapiten i rangut të dytë” dhe “kolonel/kapiten i rangut të parë” në Forcat e Armatosura, me propozimin e shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”.
2. Pas shkronjës “h” të pikës 2 shtohet shkronja “h/1” me këtë përmbajtje:
“h/1) nxjerr në rezervë apo në lirim oficerët aktivë të Forcave të Armatosura, me propozimin e shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”.
3. Shkronja “j” e pikës 2 ndryshohet si më poshtë:
“j) komandon në një detyrë tjetër oficerët aktivë të Ministrisë së Mbrojtjes dhe të strukturave të varësisë së drejtpërdrejtë të Ministrisë së Mbrojtjes dhe oficerët me gradën “nënkolonel/kapiten i rangut të dytë” dhe “kolonel/kapiten i rangut të parë”, në Forcat e Armatosura, për një periudhë kohe jo më shumë se 6 (gjashtë) muaj, me të drejtë rikomandimi, por jo më shumë se 2 (dy) herë, me propozimin e shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”.
4. Pas shkronjës “sh” të pikës 2 shtohet shkronja “t” me këtë përmbajtje:
“t) i propozon për miratim Presidentit të Republikës planin e vendosjes dhe përhapjes së Forcave të Armatosura.”.
5. Pika 4 e nenit 13 ndryshohet si më poshtë:
“4. Ministri i Mbrojtjes zëvendësohet nga zëvendësministri i Mbrojtjes në kryerjen e detyrave, sipas legjislacionit në fuqi.”.

Neni 5

Në nenin 15 bëhen shtesat dhe ndryshimet e mëposhtme:
1. Pas shkronjës “m” të pikës 9 shtohet shkronja “m/1” me këtë përmbajtje:
“m/1) emëron, liron ose shkarkon nga detyra oficerët aktivë të Forcave të Armatosura me gradën “nëntoger/nënlejtënant”, “toger/lejtënant”, “kapiten/kapitenlejtënant” dhe “major/kapiten i rangut të tretë”, me propozimin e komandantëve të Forcave të Armatosura, të strukturave mbështetëse dhe të strukturave të varësisë së drejtpërdrejtë të Shtabit të Përgjithshëm, me përjashtim të personelit oficer të strukturave të varësisë së drejtpërdrejtë të Ministrisë së Mbrojtjes;”.
2. Pas shkronjës “n” të pikës 9 shtohet shkronja “n/1” me këtë përmbajtje:
“n/1) miraton marrjen në punë me kontratë për personelin civil në funksionet ushtar/civil (U/C) dhe nënoficer/civil (N/C) të strukturave të Forcave të Armatosura, me propozimin e komandantëve të Forcave, të strukturave mbështetëse dhe të strukturave të varësisë së drejtpërdrejtë të Shtabit të Përgjithshëm, me përjashtim të strukturave të varësisë së drejtpërdrejtë të Ministrisë së Mbrojtjes dhe të atyre që gëzojnë statusin e nëpunësit civil ose që janë në funksione oficer/civil (O/C);”.
3. Pas shkronjës “p” të pikës 9 shtohet shkronja “p/1” me këtë përmbajtje:
“p/1) komandon në një detyrë tjetër oficerët aktivë të Forcave të Armatosura me gradën “nëntoger/nënlejtënant”, “toger/lejtënant”, “kapiten/kapitenlejtënant” dhe “major/kapiten i rangut të tretë”, për një periudhë kohe jo më shumë se 6 (gjashtë) muaj, me të drejtë rikomandimi, por jo më shumë se 2 (dy) herë, përjashtuar personelin oficer të strukturave të varësisë së drejtpërdrejtë të Ministrisë së Mbrojtjes;”.
4. Shkronja “q” e pikës 9 ndryshohet si më poshtë:
“q) “komandon në një detyrë tjetër ushtarët aktivë, nënoficerët dhe personelin civil, me përjashtim të atyre që gëzojnë statusin e nëpunësit civil, të atyre që janë në funksione oficer/civil (O/C) në strukturat e varësisë së drejtpërdrejtë dhe nga një forcë, strukturë mbështetëse në një tjetër, për një periudhë kohe jo më shumë se 6 (gjashtë) muaj, me të drejtë rikomandimi, por jo më shumë se 2 (dy) herë, me propozimin e komandantëve të Forcave, të strukturave mbështetëse dhe të strukturave të varësisë së drejtpërdrejtë të Shtabit të Përgjithshëm të Forcave të Armatosura;”.
5. Shkronja “r” e pikës 9 ndryshohet si më poshtë:
“r) miraton kalimin në emërtesë të personelit nënoficer, ushtar dhe të personelit civil, me përjashtim të atyre që gëzojnë statusin e nëpunësit civil, ose që janë në funksione oficer/civil (O/C), në Forcat e Armatosura, me propozimin e komandantëve të Forcave, strukturave mbështetëse dhe të strukturave të varësisë së drejtpërdrejtë të Shtabit të Përgjithshëm të Forcave të Armatosura;”.
6. Pika 11 e nenit 15 ndryshohet si më poshtë:
“11. Shefi i Shtabit të Përgjithshëm të Forcave të Armatosura zëvendësohet nga zëvendësshefi i Shtabit të Përgjithshëm të Forcave të Armatosura në kryerjen e detyrave, sipas legjislacionit në fuqi.”.

Neni 6

Në nenin 18 bëhen shtesat e mëposhtme:
1. Në shkronjën “ç” të pikës 5 të nenit 18 në fund të fjalisë, pas fjalës “oficeri” shtohet fjalia me këtë përmbajtje: “si dhe merr në punë me kontratë, me miratimin e shefit të Shtabit të Përgjithshëm të Forcave të Armatosura, personelin civil, i cili është në funksione ushtar/civil (U/C), nënoficer/civil (N/C).”.
2. Pas shkronjës “ç” të pikës 5 të nenit 18 shtohet shkronja “ç/1” me këtë përmbajtje:
“ç/1) komandon në një detyrë tjetër nënoficerët aktivë, ushtarët aktivë dhe personelin civil të forcës apo të strukturës mbështetëse që drejton, me përjashtim të atyre që gëzojnë statusin e nëpunësit civil ose që janë në funksione oficer/civil (O/C), për një periudhë kohe jo më shumë se 6 (gjashtë) muaj, por jo më shumë se 2 (dy) herë.”.

Neni 7

Pas kreut III shtohet kreu III/1 me këtë përmbajtje:

“KREU III/1
KOMPETENCAT PËR HARTIMIN DHE RISHIKIMIN E PLANIT TË VENDOSJES 
DHE PËRHAPJES DHE ADMINISTRIMI I PRONAVE TË FORCAVE TË ARMATOSURA 
TË REPUBLIKËS SË SHQIPËRISË

Neni 23/1
Hartimi i planit të vendosjes dhe përhapjes

1. Plani i vendosjes dhe përhapjes i Forcave të Armatosura hartohet nga Shtabi i Përgjithshëm i Forcave të Armatosura, bazuar në planin afatgjatë të zhvillimit të Forcave të Armatosura.
2. Plani i vendosjes dhe përhapjes i Forcave të Armatosura përmban detyrimisht emërtimin dhe vendndodhjen e strukturës, si dhe koordinatat. 
3. Procedurat për hartimin dhe rishikimin e planit të vendosjes dhe përhapjes, si dhe modeli i tij, miratohen me urdhër të ministrit të Mbrojtjes, me propozimin e shefit të Shtabit të Përgjithshëm të Forcave të Armatosura.

Neni 23/2

Kriteret e rishikimit të planit të vendosjes dhe përhapjes

1. Plani i vendosjes dhe përhapjes i Forcave të Armatosura rishikohet periodikisht çdo 5 (pesë) vjet dhe në çdo kohë në rastet e:
a) ndryshimeve të nevojave të Forcave të Armatosura;
b) përputhshmërisë me nevojat operacionale për mbështetjen e operacioneve dhe të plotësimit të standardeve të NATO-s;
c) investimeve me rëndësi të veçantë për zhvillimin ekonomik të vendit apo ndërtimeve, përmirësimeve të infrastrukturës publike, që prekin pjesërisht apo plotësisht një pronë brenda planit të vendosjes dhe përhapjes së Forcave të Armatosura, kur vlerësohet se ky ndryshimin nuk cenon operacionalitetin e Forcave të Armatosura. 
2. Për qëllime të shkronjës “c” të pikës 1, të këtij neni, institucioni përgjegjës për investimet e rëndësisë së veçantë kërkon rishikimin e planit të vendosjes dhe përhapjes, pasi vlerëson natyrën dhe rëndësinë e investimit.
3. Në çdo rast, Shtabi i Përgjithshëm i Forcave të Armatosura garanton gatishmërinë operacionale të Forcave të Armatosura. 

Neni 23/3
Administrimi i pronave

1. Pronat në përgjegjësi administrimi administrohen nga Ministria e Mbrojtjes ose nga një person tjetër juridik, i krijuar sipas formave të parashikuara nga ligji, pranë Ministrisë së Mbrojtjes për këtë qëllim, në përputhje me legjislacionin në fuqi.
2. Pronat brenda dhe jashtë planit të vendosjes dhe përhapjes mund të jepen për përdorim të dyfishtë, në interes të Ministrisë së Mbrojtjes, për aq kohë sa nuk cenohen kapacitetet operacionale të Forcave të Armatosura të Republikës së Shqipërisë. 
3. Në kuptim të pikës 2 të këtij neni, termi i përdorimit të dyfishtë nga Ministria e Mbrojtjes nënkupton mundësinë për të administruar pronën shtetërore, në përgjegjësi administrimi të Ministrisë së Mbrojtjes, si në funksion të garantimit të veprimtarisë së Forcave të Armatosura, ashtu edhe në funksion të zhvillimit dhe rritjes së vlerës ekonomike të saj.
4. Kriteret dhe procedurat për dhënien e pronës në administrim të Ministrisë së Mbrojtjes, me qira, enfiteozë, përdorim të dyfishtë apo forma të tjera përcaktohen me vendim të Këshillit të Ministrave.”.

Neni 8
Nxjerrja e akteve nënligjore

Ngarkohen Këshilli i Ministrave dhe ministri i Mbrojtjes për nxjerrjen e akteve nënligjore përkatëse në zbatim të neneve 3 dhe 7 të këtij ligji brenda 6 (gjashtë) muajve nga hyrja në fuqi e tij. 

Neni 9
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 3.7.2025.

